CELEX: 62017TN0834
Language: da
Date: 2017-12-29 00:00:00
Title: Sag T-834/17: Sag anlagt den 29. december 2017 — United Parcel Service mod Kommissionen

26.2.2018   
            
            
               DA
            
            
               Den Europæiske Unions Tidende
            
            
               C 72/41
            
         Sag anlagt den 29. december 2017 — United Parcel Service mod Kommissionen
   (Sag T-834/17)
   (2018/C 072/52)
   Processprog: engelsk
   
      Parter
   
   
      Sagsøger: United Parcel Service, Inc. (Atlanta, Georgia, De Forenede Stater) (ved solicitor A. Ryan, samt advokaterne F. Hoseinian og W. Knibbeler)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               UPS tildeles erstatning for det lidte tab på 1 742 mia. EUR samt gældende renter.
            
         
               —
            
            
               UPS tildeles erstatning for de afgifter, der vil blive pålagt den opnåede erstatning, på grundlag af den afgiftssats, som er gældende på tidspunktet for dommens afsigelse, og
            
         
               —
            
            
               Europa-Kommissionen tilpligtes at betale sagsomkostningerne.
            
         
      Søgsmålsgrunde og væsentligste argumenter
   
   Sagsøgeren har nedlagt påstand om erstatning i henhold til artikel 340 TEUF for det tab, der er lidt som følge af Kommissionens afgørelse C(2013) 432, sag COMP/M.6570 UPS/TNT Express (»afgørelsen«), der blev annulleret af Retten den 7. marts 2017 i sag T-194/13.
   Til støtte for stævningen har sagsøgeren gjort gældende, at afgørelsen er behæftet med alvorlige tilsidesættelser af lovbestemmelser, der tilsigter at tildele rettigheder til UPS. Ifølge sagsøgeren understøttede hver enkelt tilsidesættelse afgørelsen individuelt og hindrede sagsøgeren i at erhverve TNT og fra at oppebære de fordele, som var knyttet til den foreslåede transaktion.
   Sagsøgeren har gjort gældende, at disse tilsidesættelser udgør en alvorlig tilsidesættelse af lovgivningen vedrørende 1) analysen for priskoncentrationen, 2) effektivitetsanalyserne, 3) vurderingen af FedEx’ konkurrenceevne og 4) den vurdering af konkurrencetætheden, der blev foretaget i afgørelsen.
   Ifølge sagsøgeren betyder hver enkelt af disse tilsidesættelser — individuelt eller vurderet samlet — at afgørelsen er ulovlig, og indebærer, at Unionen er erstatningsansvarlig i henhold til artikel 340 TEUF.
   Sagsøgeren har endvidere gjort gældende, at disse tilsidesættelser til gengæld forårsagede sagsøgerens tab, eftersom UPS, såfremt de ikke havde fundet sted, ville have erhvervet TNT. Uden en af disse fejlagtige analyser for priskoncentrationen, effektivitetsanalyser, og vurderinger af FedEx’ konkurrenceevne og konkurrencetætheden ville ingen normalt opmærksom og omhyggelig forvaltning ifølge sagsøgeren have forbudt den foreslåede transaktion.
   Ifølge sagsøgeren skal selskabet derfor bringes i den situation, det ville have befundet sig i, såfremt den ulovlige afgørelse ikke var blevet vedtaget, i henhold til artikel 340 TEUF.